Nog ’n vrou wil met kinders in kanaal spring | Netwerk24
Nog ’n vrou wil met kinders in kanaal spring
Deur Marietjie Gericke 08 Desember 2019 22:10
Kort ná die gesinstragedie waarin ’n man en twee dogtertjies se lyke uit die kanaal by Louisvale Dorp, naby Upington, gehaal is, het nog ’n vrou glo Saterdag gedreig om met haar jong kinders in die kanaal te spring.
Geskokte lede van die gemeenskap, wat anoniem wil bly uit vrees vir hul veiligheid, het Sondag gesê die vrou wou haar bejaarde ma met ’n mes steek en het gedreig om met haar kinders in die kanaal te spring.
Die vrou was kaal en wou later alleen in die kanaal spring. Mense het haar gekeer en haar gevra om klere te gaan aantrek voordat die polisie haar kom haal het.
Vroeër die week is die lyke van twee jong sussies en later dié van ’n man, vermoedelik die kinders se pa, uit die kanaal gehaal.
Die meisies is Donderdag uitgehaal, terwyl die lyk van die man Vrydag uit die kanaal gehaal is.
Ferosa Basson (26), ma van die twee kinders, sê haar hart was in stukke toe sy Donderdag haar dogtertjies in die forensiese eenheid van die staatslykhuis by die Harry Surtie-hospitaal in Upington moes gaan uitken – eers vir Lebogang-Angel (8) en toe vir Orisilwe-Gladness (4).
Basson sê die hartseer op Louisvale Dorp is groot.
* Lt.kol. Dimakatso Mooi, polisiewoordvoerder van die Noord-Kaap, sê die polisie het dossiere vir nadoodse ondersoeke geopen oor die drie lyke wat verlede week uit die kanaal gehaal is. Die presiese omstandighede is nog nie bekend nie en die ondersoek duur voort.
* Netwerk 24 het skaars twee weke gelede, op 22 November, berig hoe twee susters van Louisvale Dorp se lyke saam met dié van die oudste se kêrel in die kanaal gekry is.
* Mariana Pieters (11), ’n gr. 4-leerling van die Frank Biggs Primêre Skool, en haar suster, Anna (20), se lyke is die Sondag in die kanaal naby Louisvale Dorp gekry.
Meer oor: Upington | Dreigemente